《戊戌纪事八十韵》
清代·唐烜

皇帝廿四年，戊戌秋八月。其旬有三日，国乃有大罚。

我时官西曹，滥膺折狱职。日抱城旦书，上取司寇谳。

是日天向午，旅进缀班列。济济白云亭，冠盖正窸窣。

突来高车客，并肩趋上谒。密语人不闻，掉头即揖别。

众僚先屏退，行迟独居末。似传中旨至，满堂气惨慄。

处分要异常，举动何仓卒。私心妄惴惴，口语互藉藉。

或言事虑囚，或言行伏阙。事在三日前，圣主下天綍。

归政东朝廷，新进官悉夺。东海大鳗鱼，早惊金钩脱。

深宫含盛怒，钩党穷诛灭。罪甚八司马，一一付缧绁。

众论方快心，有识甘卷舌。外间喧噪声，禁旅杂街卒。

传呼丞相来，肩舆两飘忽。入门坐堂皇，须张面凛铁。

趣召主者至，连缚六人出。敕旨星火催，决不待时毕。

狱吏走且僵，伍伯整巾袜。须臾各就缚，衣冠尚綷䌨。

峨峨四新参，入朝三旬劣。辄思大厦扶，竟触天柱折。

其一职监察，抗疏气郁勃。同官侧目久，飞语相诋讦。

更有粤布衣，未膺簪与绂。壮志不一伸，连坐太突兀。

我时迫近前，木立若朽质。故人乃面之，颜忸心忉怛。

传诏官人来，天宪口为述。尔等悉逆党，左右皆曰杀。

跪听宣读毕，臣当伏斧锧。林君最年少，含笑口微吷。

谭子气未降，馀怒冲冠发。二杨默无言，俯仰但蹙额。

刘子木讷人，忽发大声诘。何时定爰书，何人为告密。

朝无来俊臣，安得反是实。抗辩语未终，群隶竞牵捽。

但闻官人言，汝去不得活。相将赴西市，生死此决绝。

扬扬如平常，目送肠内热。步骑夹道拥，闉阇车填咽。

丞相亲莅刑，事与往昔别。并有覆巢惧，妻孥不敢诀。

引领就白刃，夏侯色可匹。携手入黄泉，夕阳照碧血。

今日身横尸，前朝语造膝。幸赖乔公贤，为收无家骨。

吏人讫事返，流涕向我说。役卒呈数纸，云是狱中笔。

我时但悯默，反覆难终阅。人生遂到此，顷刻化异物。

仰见天上月，照人倍萧瑟。徒步归寓庐，入门忘饥渴。

家人怪我状，疑是感夙疾。约撮告之知，相对亦气噎。

夜半魂梦惊，不觉自嗟叱。国事方艰虞，时政有愆失。

徒闻縻好爵，谁肯念王室。养士二百年，辛苦数才杰。

贡自九州来，帝曰予惟弼。求治或太急，论事或过烈。

庶几鼓朝气，一洗宇宙曀。贾生昔痛哭，绛灌颇不悦。

出为长沙傅，谪宦犹称屈。况我祖宗朝，钦哉惟刑恤。

未闻禁近臣，中道遭黥刖。不待奏当成，一朝饱屠割。

举朝孰营救，到处肆媒孽。罪状在疑似，性命快谗嫉。

逝者傥有知，叫阍天听彻。人世无是非，恨难万古雪。

我作纪事言，覼缕话畴昔。匪以悼其私，实为愤所切。

作者简介：直隶盐山人，字昭卿，一字昭青，晚号芸叟。光绪十五年进士，官刑部主事，调大理院推事。善书、工诗，间作山水。有《虞渊集》。